OBRAZLOŽITVENI MEMORANDUM

1. OZADJE PREDLOGA

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.

Z dopisom, ki ga je Komisija evidentirala 13. februarja 2014, je Romunija zahtevala dovoljenje, da še naprej uporablja ukrep, ki odstopa od splošnih načel, ki urejajo pravico do odbitka vstopnega DDV v zvezi z nekaterimi motornimi cestnimi vozili. Zahteva je bila 15. septembra 2014 dopolnjena s poročilom o uporabi Sklepa 2012/232/EU.

Splošno ozadje

Člen 168 Direktive o DDV določa, da ima davčni zavezanec pravico, da odbije DDV, obračunan pri nakupu blaga in storitev za namene njegovih obdavčenih transakcij. Člen 26(1)(a) iste direktive zahteva, da se uporaba blaga, ki je del poslovnih sredstev podjetja, za zasebno rabo šteje kot opravljanje storitev za plačilo, če je blago upravičeno do odbitka DDV. Ta sistem omogoča izterjavo prvotno odbitega DDV v zvezi z zasebno rabo.

Pri uporabi tega sistema se pojavijo težave v primeru osebnih avtomobilov, saj je težko določiti mejo med zasebno in poslovno rabo. Kadar se vodijo evidence, sta podjetje in uprava dodatno obremenjena z vodenjem in preverjanjem teh evidenc, celo v primeru, če bi Romunija izkoristila možnost iz člena 168a Direktive o DDV in omejila odbitek pri izdatkih v zvezi s službenimi avtomobili na delež dejanske uporabe davčnega zavezanca v poslovne namene.

Zaradi poenostavitve pobiranja DDV in boja proti davčnim utajam je Romunija leta 2011 zahtevala individualno odstopanje, na podlagi katerega bi lahko omejila pravico do odbitka na 50 % v zvezi z nekaterimi motornimi cestnimi vozili. Svet je zahtevo za odstopanje odobril s Sklepom 2012/232/EU z dne 26. aprila 2012, ki preneha veljati 31. decembra 2014. Nekatere kategorije vozil so bile iz omejitve posebej izključene, kot so vozila, ki se uporabljajo izključno za intervencijske storitve, varnost in zaščito ter kurirske storitve, vozila prodajnih zastopnikov in taksiji, vozila, ki jih avtošole uporabljajo za učenje, vozila za najem ali zakup ali ki se uporabljajo kot blago za namene trgovanja. Istočasno podjetjem za zasebno rabo vozila ni bilo treba knjižiti davka.

V skladu drugim odstavkom člena 4(2) zgoraj navedenega sklepa je Romunija predložila poročilo o uporabi Sklepa, vključno s ponovnim pregledom odstotka omejitve. Iz informacij, ki jih je zagotovila Romunija, se zdi, da po njihovem mnenju omejitev na 50 % še vedno ustreza dejanskemu položaju in da bi bilo zato to omejitev treba še vedno šteti za ustrezno.

Vendar pa mora biti vsako podaljšanje časovno omejeno, da se oceni, ali so pogoji, na katerih temelji odstopanje, še vedno veljavni. Zato se predlaga podaljšanje odstopanja do konca leta 2017 in od Romunije zahteva, da predloži novo poročilo, če bi po navedenem datumu predvidela dodatno podaljšanje.

Veljavne določbe na področju, na katero se nanaša predlog

Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka v zvezi z osebnimi vozili, „miruje“.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi

Ta predlog temelji na zahtevi Romunije in zadeva le to državo članico.

Zbiranje in uporaba strokovnih mnenj

Zunanje strokovno mnenje ni bilo potrebno.

Ocena učinka

Cilj predloga sklepa je v prvi vrsti poenostavitev pobiranja DDV v zvezi z osebnimi avtomobili, ki se delno uporabljajo za neposlovne namene, in ima zato potencialno pozitiven učinek. Hkrati se prepreči davčna utaja zaradi nepravilnega vodenja evidenc.

Vendar bo učinek omejen zaradi ozkega področja in časovno omejene uporabe odstopanja. To ne bo negativno vplivalo na lastne vire Unije iz pobranega DDV.

3. PRAVNI ELEMENTI PREDLOGA

Dovoljenje Romuniji, da še naprej uporablja ukrep odstopanja od direktive o DDV in na 50 % omeji pravico davčnega zavezanca do odbitka DDV za izdatke, vezane na motorna vozila, kadar se vozila ne uporabljajo izključno za poslovne namene. Če je pravica do odbitka omejena, davčnemu zavezancu za zasebno rabo avtomobila ni treba knjižiti DDV. Vsakršni zahtevi za podaljšanje ukrepa mora biti priloženo poročilo o uporabi odstopanja, vključno s ponovnim pregledom odstotka omejitve.

Pravna podlaga

Člen 395 direktive o DDV.

Načelo subsidiarnosti

Glede na določbe Direktive o DDV, na katerih temelji ta predlog, je predlog v izključni pristojnosti Unije. Načelo subsidiarnosti se zato ne uporablja.

Načelo sorazmernosti

Predlog je skladen z načelom sorazmernosti iz naslednjih razlogov.

Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.

Zaradi omejenega področja uporabe odstopanja je posebni ukrep sorazmeren z želenim ciljem, tj. bojem proti davčnim utajam in poenostavitvi pobiranja DDV.

Izbira instrumentov

V skladu s členom 395 Direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, ker je lahko naslovljen na posamezne države članice.

4. PRORAČUNSKE POSLEDICE

Predlog ne vpliva na proračun Unije.

5. NEOBVEZNI ELEMENTI

Predlog vključuje določbo o časovni omejitvi veljavnosti.

2014/0352 (NLE)

Predlog

IZVEDBENI SKLEP SVETA

o podaljšanju veljavnosti Sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1], zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) Z dopisom, ki ga je Komisija evidentirala 13. februarja 2014, je Romunija zahtevala dovoljenje za nadaljnjo uporabo ukrepa odstopanja od člena 26(1)(a) in člena 168 Direktive 2006/112/ES, da bi lahko omejevala pravico do odbitka za izdatke za nekatera motorna cestna vozila, ki se ne uporabljajo izključno za poslovne namene. Z dopisom, ki ga je Komisija evidentirala 15. septembra 2014, je Romunija svojo zahtevo dopolnila s poročilom o izvajanju Sklepa Sveta 2012/232/EU.

(2) V skladu z drugim pododstavkom člena 395(2) Direktive 2006/112/ES je Komisija z dopisom z dne 12. novembra 2014 obvestila druge države članice o zahtevi Romunije. Komisija je z dopisom z dne 13. novembra 2014 Romunijo obvestila, da ima vse informacije, ki jih potrebuje za presojo zahteve.

(3) Člen 168 Direktive 2006/112/ES dovoljuje, da davčni zavezanec odbije DDV, obračunan pri dobavi blaga in storitev, ki jih prejme ta oseba, če so zadevni blago in storitve uporabljeni za namen njegovih obdavčenih transakcij. Točka (a) člena 26(1) navedene direktive vsebuje zahtevo, da je DDV potrebno obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti.

(4) S Sklepom 2012/232/EU je bila Romuniji dovoljena uvedba ukrepa odstopanja v skladu s členom 395(1) Direktive 2006/112/ES, da bi izvedla ukrep za omejitev pravice do odbitka vstopnega DDV, in sicer na 50 %, za nakup, nabavo znotraj EU, uvoz, najem ali zakup motornih vozil ter DDV na izdatke, vezane na taka vozila, vključno z gorivom, kadar se vozila ne uporabljajo izključno za poslovne namene.

(5) Sklep 2012/232/EU preneha veljati 31. decembra 2014.

(6) V skladu z drugim pododstavkom člena 4(2) Sklepa 2012/232/EU, je Romunija Komisiji predložila poročilo o uporabi navedenega sklepa, vključno s ponovnim pregledom odstotka omejitve, ki se uporabi za pravico do odbitka. Tako kot v primeru prejšnjega odstopanja Romunija še vedno meni, da je stopnja v višini 50 % upravičena.

(7) Šteje se, da bi imelo odstopanje zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplivalo na lastne vire Unije iz pobranega DDV. Romuniji bi bilo zato treba dovoliti, da ukrep še naprej uporablja v omejenem obdobju do 31. decembra 2017.

(8) Če bi Romunija zahtevala nadaljnje podaljšanje ukrepa odstopanja po letu 2017, bi bilo treba Komisiji najpozneje do 31. marca 2017 predložiti novo poročilo, skupaj z zahtevo za podaljšanje –

SPREJEL NASLEDNJI SKLEP:

Člen 1

Sklep 2012/232/EU se spremeni:

(1) člen 4 se nadomesti z naslednjim besedilom:

„Člen 4

Ta sklep preneha veljati 31. decembra 2017.

Vsak zahtevek za podaljšanje ukrepov iz tega sklepa se predloži Komisiji do 31. marca 2017.

Takšen zahtevek spremlja poročilo, ki vsebuje ponovni pregled odstotka omejitve, ki se uporabi za pravico do odbitka DDV na podlagi tega sklepa.“

Člen 2

Ta sklep se uporablja od 1. januarja 2015.

Člen 3

Ta sklep je naslovljen na Romunijo.

V Bruslju,

Za Svet

Predsednik

[1] UL L 347, 11.12.2006, str. 1.